નવી દિલ્હી: પેટ્રોલ-ડીઝલના સતત વધતા જતા ભાવના વિરોધમાં આજે કોંગ્રેસના ભારત બંધ દરમિયાન બિહાર, મહારાષ્ટ્ર, આંધ્રપ્રદેશ, રાજસ્થાન, છત્તીસગઢ, તેલંગાણા, ઓડિશા, કર્ણાટક, ગુજરાત સહિત અનેક સ્થળોએ હિંસા અને તોડફોડની ઘટનાઓ બની હતી. બંધની વ્યાપક અસર પણ જોવા મળી છે. પૂર્વ તટવર્તી રેલવે ઝોને ૧ર ટ્રેન રદ કરી હતી. મુંબઇમાં કોંગ્રેસ નેતા સંજય નિરુપમની અટકાયત કરવામાં આવી છે, તેમના પર પોલીસ સાથે ઝપાઝપી કરવાનો આરોપ છે. બંધ દરમિયાન બિહારમાં હિંસક દેખાવો થયા હતા અને કેટલાંય સ્થળોએ આગચંપી અને પથ્થરમારાના બનાવ બન્યા હતા. બિહારમાં અનેક સ્થળોએ ટ્રેનો રોકવામાં આવી હતી. પટણામાં હિંસા આચરી રહેલા દેખાવકારોને વિખેરવા લાઠીચાર્જ કરવામાં આવ્યો હતો. મધ્યપ્રદેશમાં કોંગ્રેસીઓને પેટ્રોલ પંપ પર તોડફોડ કરી હતી.